’56-os műsor 11.F

## Díszlet, zene, stb:

* A diákok a színpad két oldalán helyezkednek el tömeget alkotva (20-20 ember). Ha két mikrofon van, akkor a bal oldalinál szavalnak, a jobb oldalinál pedig a narrátor beszél.
* A szavalók és a narrátorok is részei a tömegnek, csak akkor mennek fel, amikor beszélnek.
* A zenészek a színpad előtt / jobbra tőle helyezkednek el.
* Kell majd lyukas zászló a forradalom kitöréséhez, ha van (vagy csinálunk).
* A zenészek játszák a zenék alapját, a tömeg pedig együtt énekel.

## Zene:

Himnusz

## Szavaló - 1 Batiz Béla Benedek:

Sinka István: Üdv néked ifjúság

Üdv néked Ifjúság! Üdvözlégy magyar nép!  
ki lángban és vérben születtél meg újra  
három nagy éjszakán vad ágyúdörgésben!  
Melyik nép írta fel mostanában nevét  
így, hogy aranyat adott kezébe Isten ujja?  
S mely nép beszélt így önmaga nevében,  
mint angyal, mikor a harsonáját fújja?  
Bús igájának fájára írja hát,  
s mint annyiszor a megsárgult ezer évben  
vérrel és vassal tanítja zsarnokát.

## Narrátor 1 Anti:

Mondják, a nemzetek történelmét a győztesek írják, a világtörténelmet, az eseményeket formáló, formálni akaró mindenkori nagyhatalmak szerkesztik. Azt is mondják, csak a jövő biztos, a múlt az bizony néha változhat. Nekünk magyaroknak megadatott ezt a „múltat” megváltoztatni. A bukás tényét nem tudjuk eltörölni, de sikerült felragyogtatni azt az egykori célt, amiért oly sokan fizettek az életükkel, börtönökben töltött évekkel, keserves mellőzésekkel, nélkülözéssel. A korábban megírt történelmet az elbukottak, a vesztesek csak ritkán tudják a világgal újra átértékeltetni, újra íratni. Mi magyarok azon kevesek közé tartozunk, akiknek ez sikerült, történelmünk során.Szavaló 2 - Gál Attila Péter:

Pesti József: Forradalom

Maradt erőnk,  
Még fellobog vérünk,  
követelünk, nem sírva kérünk.  
Felvonulunk,  
béklyózva is kiállunk,  
MI, félelmesen vallunk: kiáltunk.  
A mi célunk,  
nem az odavetett morzsák,  
amik a vörösöket hófehérre mosnák.  
A mi utunk  
a vég – s meghitt csillagok,  
biztos lépéseinken az ég felragyog.  
Maradt erőnk,  
még fellobog vérünk,  
követelünk, nem sírva kérünk.

## Narrátor 2 Wágner Ferenc:

Voltak népünk életének dicső korszakai, felemelő pillanatai, de voltak vészterhes, megpróbáltatásokkal teli évei is.

## Mindenki:

És annyi balszerencse közt,   
Oly sok viszály után,   
Megfogyva bár, de törve nem, él nemzet e hazán.

## Narrátor 2 Wágner Ferenc:

A 20. század népünkre is, mint a többi európai népre sok megpróbáltatást rótt. Két világháború: szenvedés, halál, az országhatárok hatalmi érdekek szerinti megváltoztatása. 1945-ben egy megnyomorodott nép -hat háborús év borzalma után – hittel, bizakodással tekintett a jövőbe, látott hozzá a romok eltakarításához, az ország újjáépítéséhez. Felszabadultunk szovjet segítséggel, ezért azonban nagy árat kellett fizetnünk. A segítség álarca mögött ott lapult a zsarnokság. Testet – lelket bénító, nyomorító, sokszor megalkuvásra kényszerítő idő következett.

## Szavaló 3 Csuka Róbert Kristóf:

Illyés Gyula: Egy mondat a zsarnokságról – részletek

Hol zsarnokság van,  
ott zsarnokság van,  
nemcsak a puskacsőben  
nemcsak a börtönökben,  
mert zsarnokság van  
az óvodákban,  
az apai tanácsban,  
az anya mosolyában,  
abban ahogy a gyermek  
idegennek felelget,  
tányérban és pohárban,  
az van az orrban-szájban,  
világban és homályban,  
szabadban és szobában…

## Narrátor 3 K Keve:

A 40-es, 50-es években nagyszüleinknek mindent szovjet mintára kellett tenniük. Erre már készen állt egy erre jól kiképzett, megalkuvásra, árulásra kész vezetőgárda. A túlzott iparosítás, a mezőgazdaság visszaszorítása, a torz gazdaságpolitika az országot lehetetlen helyzetbe sodorta. Akik szót mertek emelni ellene, azokat deportálták, bebörtönözték, de sokak kényszerültek az ország elhagyására is. Törvénysértések, koncepciós perek kegyetlen időszaka volt ez.

## Zene:

Zokog ez a föld [<https://youtu.be/yA6a1LEuw3U?si=mZyeh4oZQ1ZPvNJ7>]

## Narrátor 3 K Keve:

## Október közepére az ellenzék vezetői az egyetemisták lettek. Október 16.-án a szegedi egyetemen megalakult a MEFESZ, a Magyar Egyetemisták és Főiskolások Országos Szövetsége, melyhez csatlakoztak a budapesti, miskolci, pécsi és soproni egyetemisták is. Az egyetemisták 16 pontban fogalmazták meg követeléseiket. Szimpátiatüntetést szerveztek az 1956 júniusa óta tartó lengyel felkelések támogatására. Az akcióhoz a Petőfi Kör és több szervezet is csatlakozott.

## Szavaló 4:

Képes Géza: Tank-parádé

F o r r a d a l o m

Felkelt ez a nép, mert élni akart:  
letépte szeméről a kötést,  
szívéről a jégbilincset  
s leverte lábáról a béklyót,  
mit raktak a gyarmatosítók,  
hogy legelésszen békén,  
míg ők elisszák tejét s lenyírják a gyapját…  
A hernyótalpak fővárosunk kövezetét kiharapják,  
de a lakosság, a nép  
nem lát semmi rémületest  
a mozgó acélfalakban, ágyúkban, gépfegyverekben –  
vonulnak a tankok,  
reszketnek a házak,  
de az emberek nem.

## **Narrátor 4:**

## 1956. október 23-án délután 3 órakor kezdődött az egyetemisták tüntetése a Petőfi-szobornál. A Műegyetem hallgatói a Bem-szoborhoz vonultak. A budapesti munkásság is az egyetemisták mellé állt. Egy színész elszavalta a Nemzeti dalt. **Szavaló 5:**

Talpra magyar, hí a haza!  
Itt az idő, most vagy soha!  
Rabok legyünk vagy szabadok?  
Ez a kérdés, válasszatok! –  
A magyarok istenére  
Esküszünk,  
Esküszünk, hogy rabok tovább  
Nem leszünk!

A magyar név megint szép lesz,  
Méltó régi nagy hiréhez;  
Mit rákentek a századok,  
Lemossuk a gyalázatot!  
A magyarok istenére  
Esküszünk,  
Esküszünk, hogy rabok tovább  
Nem leszünk!

(A félkövér részt mindenki mondja)

## **Narrátor 5:**

Alkonyodott. A tömeg átvonult a Kossuth-térre, ahol Nagy Imre miniszterelnöki kinevezését követelték. A tüntetők a Dózsa György útra vonultak, és este fél tízkor ledöntötték a Sztálin-szobrot. A Magyar Rádióhoz tüntetők vonultak és követeléseiket akarták beolvastatni.

## **Egy egy ember bekiabál:**

Meguntuk már a sok hibát, új gazdaságpolitikát!

Nagy Imrére szavazunk, magyar kormányt akarunk!

Minden ország katonája maradjon a hazájában!

Kossuth-címert akarunk! Kossuth-címert akarunk!

## **Mindenki:**

Aki magyar velünk tart!

(Kivágják a zászlót a zene bevezető részénél / felemelnek két oldalt egy-egy lyukas zászlót)

## **Zene:**

EAST56 [<https://www.youtube.com/watch?v=nlWeo8BG1y4>]

## **Narrátor 5:**

Az ÁVH elkezdte lőni a rádióhoz érkező embereket. A tüntetők felvették a harcot, hajnalra a rádió az ostromlók kezére került. Eközben a pártvezetés Nagy Imrét újból kinevezte miniszterelnökké. Gyülekezési és kijárási tilalmat rendeltek el. Budapesten leállt a termelés, szünetelt a tanítás. Az utcákon 10 éves gyerekek, pesti srácok harcoltak a szovjet tankok ellen. Október 25-én reggel, a kijárási tilalom feloldása után a Kossuth-téren nagy tömeg gyűlt össze.

A békés tüntetés vérfürdővé vált, a karhatalmi alakulatok tüzet nyitottak a téren összegyűltekre. A halottak száma meghaladta a kétszázat, a sebesülteké még ennél jóval több volt. Az ÁVH több vidéki városban is a tömegbe lőtt.

## **Szavaló 6:**

Tamási Lajos: Piros a vér a pesti utcán

Megyünk, valami láthatatlan  
áramlás szívünket befutja,  
akadozva száll még az ének,  
de már mienk a pesti utca.

Nincs más teendő: ez maradt,  
csak ez maradt már menedékül,  
valami szálló ragyogás kél,  
valami szent lobogás készül.

Zászlóink föl, ujjongva csapnak,  
kiborulnak a széles útra,  
selyem-színeik kidagadnak:  
ismét miénk a pesti utca!

Ismét mienk a bátor ének,  
parancsolatlan tiszta szívvel,  
s a fegyverek szemünkbe néznek:  
kire lövetsz, belügyminiszter?

Szavaló 7:

Piros a vér a pesti utcán  
munkások, ifjak vére ez,  
piros a vér a pesti utcán,  
belügyminiszter, kit lövetsz?

Kire lövettek összebújva  
ti, megbukott miniszterek?  
Sem az ÁVH, sem a tankok  
titeket meg nem mentenek.

S a nép nevében, aki fegyvert  
vertél szívünkre, merre futsz,  
véres volt a kezed már régen  
Gerő Ernő, csak ölni tudsz?

…Piros a vér a pesti utcán,  
Eső esik és elveri,  
mossa a vért, de megmaradnak  
a pesti utca kövein.

Szavaló 8:

…Piros a vér a pesti utcán,  
munkások – ifjak vére folyt,  
– a háromszín lobogók mellé  
tegyetek ki gyászlobogót.

A háromszín lobogó mellé  
tegyetek három esküvést:  
sírásból egynek tiszta könnyet,  
s a zsarnokság gyűlöletét,

S fogadalmat: te kicsi ország,  
el ne felejtse, aki él,  
hogy úgy született a szabadság,  
hogy pesti utcán hullt a vér.

## **Narrátor 6:**

Október 28-án győzött a forradalom. Nagy Imre rádióbeszédében nemzeti demokratikus mozgalomnak nyilvánította az előző napok megmozdulásait, és azonnali tűzszünetet rendelt el. Bejelentette a szovjet csapatok kivonását Budapestről.

1956. november 4-én hajnalban általános szovjet támadás indult Budapest és a fontosabb katonai objektumok ellen. Budapesten a fegyveres ellenállást a felkelő csoportok a Corvin közben, a Kilián laktanyában, a Széna téren és Csepelen még folytatták, de november 11-ére Kádár János a szovjet csapatok segítségével megtörte a fegyveres ellenállást és megkezdte a megtorlás előkészítését.

Narrátor 7:

Mi is történt 1956 októberében? Nem történt más, mint egy hatalmas, vörös lobogós Góliát árnyékában fel mert állni a piros-fehér-zöld , kivágott címeres zászlajával egy kis Dávid. Nem történt más, mint hogy egy térdre kényszerített, többszörösen kifosztott, becsapott nép fel mert állni, szembe mert nézni, fegyvert mert ragadni egy olyan hatalom ellen, amely hazug álmokra építette a saját ideológiáját. Nem történt más azokban a hűvös napokban, mint hogy egyszerre sok ember merte kimondani az igazságot. Nem történt más, csak az, hogy sok embernek volt bátorsága kimondani a „NEM”-et az addig átélt nyomornak, a mindennapok addig megélt félelmeinek, az addig mondott hazugságainak, a családok rettegésének, a bizonytalanságnak.

Zene:

Pintér Béla - '56 él! [<https://www.youtube.com/watch?v=e96sIx7aRNM>]

+ Szózat (felvételről)